00. januar 2020

**Nye navne på Tradium**

**I årets sidste måneder er der kommet mange nye ansigter på Tradium:**

**Lukasz Jørgensen** er fra 1. oktober ansat som faglærer indenfor strøm, styring og data på Blommevej i Randers, hvor han primært skal undervise elektrikerelever. Lukasz er uddannet både elektriker og senest el-installatør og kommer med en solid erfaring i branchen, senest som projektleder hos Tikma. Lukasz er bosiddende i Bjerringbro.

**Dan Frederiksen** er fra 1. oktober ansat som faglærer på Tradiums tømrerafdeling i Randers, hvor han underviser på både grund- og hovedforløb. Dan er først uddannet som tømrer og siden bygningskonstruktør. Dan kommer fra en tilsvarende stilling som faglærer hos Tech College i Aalborg og bor i Mariager.

**Lars Trier** er 1. oktober ansat som underviser på Tradiums industrioperatøruddannelse på Minervavej 57, Campus Syd. Lars skal primært undervise på Industrioperatøruddannelsens grund- og hovedforløbet, samt AMU-kurser. Lars kommer med en bred erfaring fra 28 år med projektstyring, Lean og ledelse på flere niveauer. Privat bor Lars i Bjerringbro.

**Claus W. Jørgensen** er fra den 19. oktober ansat som faglærer på transportområdet på Tradium. Claus er uddannet godschauffør i 2015 og skal primært undervise i transportfagene i AMU-regi. Claus kommer fra en stilling som chauffør/disponent hos Skanol og bor i Randers.

**Peter Møller Thomsen** er den 19. oktober startet som virksomhedskonsulent hos Tradium. Han skal primært varetage det praktikpladsopsøgende arbejde inden for hotel, køkken og restaurant samt rengøring. Peter Møller Thomsen er uddannet tjener, og han har bred erfaring fra hotel- og restaurationsbranchen og med opsøgende salg indenfor rengøring. Peter bor i Tilst.

**Pernille Lovise Møller Madsen** er ansat som underviser på Tradium "Parat til Uddannelse" i Randers og kommer fra en timelærerstilling hos Tradium. Pernille er uddannet lærer i 2004. Pernille skal primært undervise i dansk i FVU-regi, samt varetage uddannelsesvejledende samtaler. Pernille kommer fra en stilling som lærer på Rismølleskolen, og bor i Øster Bjerregrav.

**Klaus Sønderskov** er fra den 1. november ansat som værkstedsassistent på Tradium HTX. Klaus er uddannet maskinarbejder og skal primært være ansvarlig for metal- og træværksted på HTX. Klaus kommer fra en stilling som produktionstekniker og bor i Auning.

**Henrik Hjortshøj Jakobsen** er fra den 23. november ansat som faglærer på Tradiums Transport og Logistik i Randers. Henrik er uddannet vejgodschauffør og skal undervise i fag indenfor Transport. Henrik er atter vendt tilbage til Tradium som faglærer efter en periode som underviser hos AMU Nordjylland. Henrik er bosiddende i Skrødstrup nær Mariager.

**Rebecca Bruun** er fra den 1. december ansat som underviser på lager- og logistikuddannelserne, hvor hun skal primært skal undervise på erhvervsuddannelserne. Rebecca er oprindelig uddannet folkeskolelærer og her derudover solid erfaring med lager- og logistikfaget, senest som logistik manager hos Kopenhagen Fur. Rebecca bor i Skive.

**Emil Nex Svendsen** er den 1. december blevet fastansat som underviser på GF1 på Vester Allé. Emil er uddannet både indenfor VVS-energi og senest som folkeskolelærer. Han er primært tilknyttet GF1 teamet, hvor han underviser i matematik. Emil kommer fra en timelærerstilling, og bor til daglig med sin familie i Aarhus.

**Stine Kvist Jeppesen** er fra den 15. december startet i en stilling som projektkoordinator, hvor hun primært skal koordinere og styre pædagogiske projekter under Den Europæiske Socialfond – STEM-vejen og Merkantil Dannelse. Stine er oprindelig uddannet gymnasielærer, og kommer med erfaring fra både EUX i Horsens og senest som projektleder ved Harvard University i USA. Stine bor nu i Aarhus.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.800 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk